འཕགས་པ་ཀུན་ཏུ་བཟང་པོའི་གནས་གླང་ཆེན་འགྱིང་རི་འདི་ནི་རྒྱ་ནག་ནང་སའི་སི་ཁྲོན་ཞིང་ཆེན་གྱི་ལྷོ་ནུབ་ལེ་ཧྲནསུ་ཁུལ་དུ་ཡོད་ཅིང་།ཤར་ལྷོ་ནུབ་བྱང་བཞི་ལ་རྫོང་ཁག་བཞི་ནས་བསྐོར་ཞིང་།ཤར་དུ་ལེ་ཧྲན་དང་ལྷོ་རུ་འོ་པན།ནུབ་དུ་ཧུང་ཡཱ་དང་བྱང་དུ་ཇ་ཅང་ཅེས་རྫོང་གནས་བཞི་ཡོད།ཡིན་ནའང་སྲིད་འཛིན་གྱི་ཁོངས་གཏོགས་ལོ་ཧྲན་གྲོང་ཁྱེར་ཡིན།གླང་ཆེན་འགྱིང་རི་འདི་རྒྱ་ནག་རང་གི་སྐད་དུ་ཨོ་མེ་ཧྲནཞེས་རི་བོ་མཐོ་ཞིང་བརྗིད་ལ་ཤིན་ཏུ་མཛེས་པ་ཡིད་དབང་འཕྲོག་པའི་དོན་དུ་གོ་ལོ་རྒྱུས་སྟེང་དུ་རི་བོ་འདི་ལ་མིང་མི་འདྲ་བ་མང་ཙམ་ཡོད་ཅིང་།མདོ་སྡེ་ཕལ་ཆེན་ལས་བསྟན་པའི་རི་བོ་འོད་ཟེར་ཅན་དང་རྒྱ་ནག་གདོད་མའི་ཆོས་ལུགས་ཏྭབ་ཀྱི་གཞུང་དུ་རི་བོ་རྩེ་རྒྱལ།སྒྲུབ་གནས་བདུན་པ།དེ་མིན་སངས་རྒྱས་ཁྲི་ཡི་རི་བོ།སངས་རྒྱས་འབུམ་གྱི་རི་བོ།ཡང་ན་ཨོ་མེ་ཧྲན་ཞེས་བརྗིད་མཛེས་རི་བོ།བོད་པས་གླང་ཆེན་འགྱིང་རིའམ་རྒྱ་ནག་གླང་ཆེན་ཞེས་འབོད།ཆེས་སྔ་བའི་བོན་གཞུང་ཁག་ཏུ་རིའི་རྒྱལ་པོ་འོད་ཟེར་ཅན་ཞེས།གང་ལྟར་གནས་རི་འདི་ལ་དད་ལྡན་སྐྱེ་བོ་མང་པོ་ཞིག་དགའ་མགུ་ཡི་རངས་དེ་བློ་བརྟན་དབང་མེད་དུ་འཕྲོག་པ་སོམ་ཉི་དང་བྲལ།ཁྱད་པར་དུ་རི་བོ་འདི་རྒྱ་ནག་ནང་ཆོས་གནས་རི་རྩ་ཆེན་བཞིའི་ཡ་གྱལ་དུ་ངོས་འཛིན་དེ་ལུང་དང་རྟོགས་པའི་སྒྲུབ་བྱེད་གང་མང་དོན།གནས་ཆེན་བཞི་ནི་སི་ཁྲོན་གྱི་གླང་ཆེན་འགྱིང་རི་དང་ཨན་ཧུའེ་ཡི་ཅིའུ་ཧྭ་རི་བོ་ཡང་ན་རི་བོ་རྩེ་དགུ།ཀྲེ་ཅང་གི་རི་བོ་པོ་ཏ་ལ།ཧྲན་ཞིའི་རི་བོ་རྩེ་ལྔ་བཅས་ཡིན།རྒྱ་གཞུང་རང་གི་འགྲེལ་ལུགས་སུ་བལྟོས་ན་གནས་ཆེན་པོ་བཞི་འདི་ས་ཆུ་མེ་རླུང་གི་ཁམས་བཞི་རུ་བསྡུས་པ་ལས་གྲངས་ཀ་རྐྱང་པ་བཞི་ཁོ་ན་ལ་བརྟེན་ནས་མ་ཡིན་གསུངས།ཅིའུ་ཧྭ་རི་བོ་འདི་གཤིན་རྗེ་ཡི་ཞིང་དུ་གཏོགས་པས་ན་ཁམས་ས།རི་བོ་པོ་ཏལ་འདི་བེེ་ཌཱུརྱ་ཡི་ཞིང་དུ་གཏོགས་པས་ན་ཁམས་ཆུ།གླང་ཆེན་འགྱིང་རི་འདི་དངུལ་མདོག་གི་ཞིང་ལ་མཚན་པས་ན་མེ་ཡི་ཁམས།རི་བོ་རྩེ་ལྔ་འདི་སེར་པོ་གསེར་མདོག་གི་མཚན་པས་ན་རླུང་གི་ཁམས་བཅས་གནས་ཆེ་བཞི་ཡི་བཀོད་པ་དེ་ལྟར་བསྒྲིགས་ཡོད།